**Karl Polanyi** (en húngaro: *Polányi Károly*), nado en Viena o 25 de outubro de 1886 e finado en Pickering, Ontario, o 23 de abril de 1964, foi un antropólogo, economista e sociólogo húngaro. Entre as súas obras inclúese *The Great Transformation* (1944), onde analizou dende unha perspectiva antropolóxica as consecuencias da introdución do libre mercado e de *Trade and Market in the Early Empires: Economies in History and Theory*, centrado na historia económica.

Traxectoria
-----------

Karl Polanyi naceu en 1886 no seo dunha familia xudía en Viena, entón capital do Imperio Austrohúngaro. O seu pai, Mihaly Pollacsek, era un enxeñeiro e empresario que prosperou nos negocios grazas á expansión do ferrocarril. Converteu a súa familia ao calvinismo, aínda que continuou a ser xudeu e tamén fixo maxiar o apelido familiar converténdoo en *Polanyi.* A nai de Polanyi, Cecile Wohl, de orixe rusa, foi a impulsora dunha feira literaria á que asistiron intelectuais húngaros de elite como o filósofo e crítico literario György Lukács e o historiador Oszkár Jászi.  O irmán máis novo de Polanyi, Michaël foi un recoñecido químico e posteriormente dedicouse ás ciencias sociais. A morte do pai en 1905 afectou gravemente a economía familiar e Karl Polanyi axudou a familia dando clases particulares. Polanyi estudou filosofía e dereito en Budapest e en Viena, obtendo o doutoramento na Universidade de Kolozsvar. En 1908 foi presidente dunha rama da Asociación Húngara de Pensadores Libres, *Galilei Kör* (Círculo Galileo), que reunía estudantes co obxectivo de difundir ideas progresistas e combater o analfabetismo. Aínda que Polanyi estaba máis dedicado ao pensamento que á actividade política, en xuño de 1914 foi elixido secretario xeral do *Polgári Radikális Párt*, un partido radical húngaro fundado por Jászi e que defendía o sufraxio universal, a reforma agraria e o control estatal da educación. A guerra e as graves feridas que sufriu alí truncaron o seu compromiso político.

### Período vienés

En xuño de 1919 trasladouse a Viena. Comezou como xornalista no *Becsi Magyar Ujsag* ("Noticias húngaras en Viena"). En 1923 casou con Ilona Duczyńska, unha activa activista política. Dende 1924 Polanyi foi membro do consello editorial da revista *Der Österreichische Volkswirt* ("O economista austríaco"), publicación para a que escribiu artigos sobre teoría económica e política. Nese momento, Polanyi xa advertía do perigo que representaba o nazismo. Os anos vieneses de Polanyi marcaron a transición dun demócrata radical ás súas conviccións socialistas, fonte de inspiración para algunhas das súas contribucións teóricas.

### Período inglés

A suspensión da constitución austríaca en 1933 que levou á censura das opinións socialistas na revista, así como dificultades económicas levaron a Polanyi, como tantos outros intelectuais de orixe xudía, a emigrar coa súa familia a Inglaterra fuxindo da corrente fascista. Traballou como profesor de extensión universitaria nas universidades de Oxford e Londres. As notas destes cursos serviron de base para as principais teses da súa obra *The Great Transformation*. Participou no libro colectivo *Christianity and Social Revolution* (1935), en que Polanyi, un dos teóricos da esquerda cristiá, publicou un artigo, *The Essence of Fascism*, que publicara orixinalmente en 1930 como *Das Wesen des Faschismus.* En 1937 publicou *Europe To-Day*, froito da súa actividade docente e do seu interese nas relacións internacionais. Neste traballo analizou os conflitos europeos e argumentou que eran de natureza social. Durante este período Polanyi viaxou con frecuencia aos Estados Unidos para dar conferencias.

### Período estadounidense

De 1941 a 1943 estivo no Bennington College (Vermont) e unha bolsa da Fundación Rockefeller permitiulle dedicarse a escribir *The Great Transformation*, a súa grande obra, que se publicou en 1944. Non obstante, na guerra de 1943 Polanyi regresou a Londres retomando o seu traballo co Comité Sindical de Educación (WETUC) e ademais como profesor. En 1947 Karl Polanyi foi nomeado profesor visitante na Universidade de Columbia en Nova York. En pleno mccarthismo, non puido establecer a súa residencia nos Estados Unidos debido á actividade anterior do Partido Comunista da súa esposa Ilona Duczyńska en Hungría e Austria, e polo tanto establecéronse no Canadá, en Pickering, preto de Toronto. En 1957 diagnosticáronlle un cancro que non lle impediu traballar ata a súa morte o 23 de abril de 1964. As súas contribucións á historia e á antropoloxía económica do seu período posterior publicáronse postumamente, entre os que destaca *The Livelihood of Man*, que se centra nos seus cursos na Universidade de Columbia.

Obras
-----

* *The Great Transformation* (1944)
* *Trade and Market in the Early Empires: Economies in History and Theory* (1957)
* *Primitive, Archaic, and Modern Economies: Essays of Karl Polanyi* (1968)
* *The Livelihood of Man* (1977)
* *For a New West: Essays, 1919-1958* (2014)

Notas
-----

1. ↑  Borràs i Català, Vicent (2004). *Psicología económica y del comportamiento del consumidor* (en catalán). Editorial UOC. p. 22. ISBN 9788497881142.
2. 1 2 3 4  Maucourant, Jérôme (2006). *Descubrir a Polanyi* (en castelán). traducido por José Miguel González Marcén. Edicions Bellaterra. ISBN 9788472903319.
3. 1 2 3  Varela, Julia; Ávarez-Uría, Fernando (2016). "Introducción". *Polanyi, Karl. La Gran Transformación* (en castelán). Barcelona: Virus ediorial. pp. 22–24. ISBN 978-84-92559-67-1.
4. ↑  Gareth, Dale (2019). *Karl Polanyi: una vida a l'esquerra* (en catalán). traducido por Josep Ventura. Valencia: Institució Alfons el Magnànim-CVEI. p. 418. ISBN 978-84-7822-779-2.
5. ↑  Polanyi-Levitt, Kari (xaneiro-xuño de 2014). "Los conceptos más importantes en el trabajo de Karl Polanyi y su relevancia contemporánea" (en castelán) **151** (1). A Habana: Econ. y Desarrollo. Consultado o 24 de maio de 2016.

Véxase tamén
------------

|  |  |
| --- | --- |
|  | A Galipedia ten un portal sobre: ***Hungría*** |

### Bibliografía

* McRobbie, Kenneth, ed. (1994). *Humanity, Society and Commitment: On Karl Polanyi*. Black Rose Books Ltd. ISBN 1-895431-84-0.
* McRobbie, Kenneth; Polanyi-Levitt, Kari, eds. (2000). *Karl Polanyi in Vienna: The Contemporary Significance of The Great Transformation*. Black Rose Books Ltd. ISBN 1-55164-142-9.
* Mendell, Marguerite; Salée, Daniel (1991). *The Legacy of Karl Polanyi: Market, State, and Society at the End of the Twentieth Century*. St. Martins Press. ISBN 0-312-04783-5.
* Polanyi-Levitt, Kari, ed. (1990). *The Life and Work of Karl Polanyi: A Celebration*. Black Rose Books Ltd. ISBN 0-921689-80-2.
* Stanfield, J. Ron (1986). *The Economic Thought of Karl Polanyi: Lives and Livelihood*. Macmillan. ISBN 0-333-39629-4.
* Dale, Gareth (2010). *Karl Polanyi: The Limits of the Market*. Polity. ISBN 978-0-7456-4072-3.

### Ligazóns externas

* Instituto Karl Polanyi de Economía Política - Biografía e DocumentaciónArquivado 23 de outubro de 2012 en Wayback Machine.

|  |  |
| --- | --- |
| Control de autoridades | 
* Wd: Q318029
* WorldCat
* VIAF: 77112818
* BIBSYS: 90553205
* BNE: XX1073581
* BNF: 11920166g
* BRE: 3152107
* CANTIC: a10138870
* CiNii: DA00233891
* DeutscheBio: 118836404
* EBID: ID
* FAST: 6645
* GND: 118836404
* ICCU: CFIV000099
* ISNI: 0000 0001 2140 5742
* LCCN: n50020445
* NDL: 00453025
* NKC: jn20000701426
* NLG: 202345
* NNDB: 000177515
* NTA: 068428472
* ODNB: 111250
* OL: OL615334A
* PTBNP: 390980
* SELIBR: 335010
* SNAC: w69g5vfh
* SUDOC: 027077705
* Treccani: polanyi

 |